*ИНФОРМАЦИЯ*

*ЗА ПРЕЦЕНЯВАНЕ НА НЕОБХОДИМОСТТА ОТ ОВОС НА ИНВЕСТИЦИОННО ПРЕДЛОЖЕНИЕ*

*(по Приложение № 2 към чл. 6 от Наредбата за ОВОС)*

**„Модернизация на технологията за сапуно отделяне и изграждане на инсталация за преработка на сулфатен сапун до талово масло“**

**Възложител: „Монди Стамболийски“ ЕАД**

УВОД

Настоящата информация относно преценка на необходимостта от извършване на ОВОС е изготвена въз основа на писмо на РИОСВ – гр. Пловдив, изх. № ОВОС-2437-1/18.11.2021 г. По обем и съдържание същата отговаря на изискванията на Приложение 2 към чл. 6 от Наредбата за ОВОС (обн. ДВ, бр.25/2003 г., посл. изм. и доп. ДВ, бр.67/23.08.2019 г.)

# ИНФОРМАЦИЯ ЗА КОНТАКТ С ВЪЗЛОЖИТЕЛЯ

1. **Име, постоянен адрес, търговско наименование, седалище:**

**„Монди Стамболийски“ ЕАД, ул. Заводска 1, 4210 Стамболийски, България**

1. **Пълен пощенски адрес:** ул. Заводска 1, 4210 Стамболийски, България
2. **Телефон, факс и e-mail:**
3. **Лице за контакти:**

РЕЗЮМЕ НА ИНВЕСТИЦИОННОТО ПРЕДЛОЖЕНИЕ

## Характеристика на инвестиционното предложение

Инвестиционното предложение: „Модернизация на технологията за сапуно отделяне и изграждане на инсталация за преработка на сулфатен сапун до талово масло“ е свързано с изграждане на интегрирана към Вакуум-изпарителна станция /ВИС/, инсталация за обработка на междинни продукти и производство на химични вещества и смеси, в границите на УПИ I-519, землище на гр. Стамболийски – ЕКАТТЕ 51980, община Стамболийски, област Пловдив, Южен централен регион на Р. България.

Собственик „Монди Пекиджинг Пейпър Б.В.“

**а) размер, засегната площ, параметри, мащабност, обем, производителност, обхват, оформление на ИП в неговата цялост**;

Инвестиционното предложение (ИП) е ново и предвижда изграждането на инсталация за преработка на сулфатен сапун до талово масло, свързано с изграждане на интегрирана към Вакуум-изпарителна станция /ВИС/, инсталация за обработка на междинни продукти и производство на химични вещества и смеси.

Слабата черна луга образувана при варенето на дървесината в Целулозен цех, постъпва в два събирателни резервоара Т1 и Т2 с обем 5000 м3 всеки. В лугата се съдържа значително количество сулфатен /талов/ сапун, който представлява страничен продукт при сулфатното изваряване. При концентрациите и температурите на съхранение на слабата черна луга, част от този сапун става неразтворим и изплува на повърхността на резервоарите. С течение на времето сапуна се акумулира в събирателните резервоари и заема значителна част от свободния обем на съдовете. Това затруднява оптималната рабата на Целулозен цех и ВИС и води до необходимост от временно, поетапно извеждане от експлоатация на единия от двата резервоара за изпомпване на сапуна.

Инвестиционното предложение включва изграждане на специализиран резервоар за сапуно отделяне с обем 1000 м3, разположен източно до наличните събирателни резервоари Т1 и Т2. Сапунът ще се отделя в горната част на съда, от където ще прелива в сборник. От сборника отделения първичен сапун ще се подава в съществуващ резервоар с обем 280 м3, за пречистване или към бъдещия Талов цех. Пречистената от сапун луга ще се отделя от долната част на съда с помощта на помпи към събирателните резервоари Т1 и Т2.

Сулфатния сапун се счита за UVCB вещество /вещество с непознат или променлив състав, продукт от сложни реакции или биологичен материал/. Веществото се състои от съставни части, които включват вода – 32%, натриеви соли на висши мастни и смолни киселини по – 25%, неутрални вещества – 7%, полимери и неголямо количество около 0,3% свързана сяра.

Новото ИП ще даде възможност за по-пълно отделяне на сулфатния сапун и промишлената му употреба, посредством включване в новата инсталация на:

* допълнителен резервоар за сапуноотделяне от слабата черна луга;
* затворена, интегрирана към ВИС инсталация за производство на талово масло.

Таловото масло ще се получава във високотехнологичен реактор, в който се извършва подкиселяване на сулфатния сапун със сярна киселина /96%/ при температура около 92°С - 98°С. В резултат на това се образуват три слоя – талаво масло, лугова фракция от лигнин и целулозни влакна, кисела вода /натриев бисулфит/, които ще се разделят с центрофуга.

Отделеното, чрез центрофугирането талово масло ще се подава за сушене във вакуум изпарител и кондензатор, след това ще постъпва в резервоар за съхранение.

Луговата фракция и киселата вода ще се неутрализират, чрез добавяне на силна бяла луга /от съществуващ производствен процес, при които основен компонент е натриевата основа/. Неутрализираната вода и твърди части ще се връщат в съществуващия технологичен процес на изпарение на лугата във ВИС и възстановяване загубите на сяра.

Отделените от процеса отпадъчни газове ще се очистват в мокър скрубер. Полученият кондензат ще бъде включен в съществуващата стрипер колона за разделяне и връщане в технологичната схема на очистване.

Некондензиралите разредени газове от скрубера и резервоара за съхранение ще се включват в изградената съществуваща система за улавяне и изгаряне в содорегенерационния котлоагрегат /СРКА/.

Таловото масло се счита за UVCB вещество /вещество с непознат или променлив състав, продукт от сложни реакции или биологичен материал/. Представлява тъмна маслена течност с 26-42% смолни киселини/ представени от абиетинова киселина, изопимарова киселина, дехидроабиетинова киселина, 36-48% масни киселини – напр. линолова киселина е 10-38% неутрални съединения, представени от бета-ситостерол, абиетанол, абиетинал. Променливостта на състава и добива на продукта се дължи на използваните видове дървесина и условията на изваряване.

В резултат на изпълнение на ИП:

* капацитетът на инсталацията не се променя;
* подобрява се качеството на сапуноотделянето;
* намалява количеството на изгорен сапун в СРКА;
* добив на вторичен продукт, талово масло 20 – 40 кг/т. целулоза;
* използва се съществуващата площадка на ВИС, като новите съоръжения ще се разположат върху площ около 200 м2 (*Граф. прил. 1 и 2*);
* не се налага изграждане на нова техническа инфраструктура, освен връзки с интегриране към системата на ВИС и СРКА;
* изкопните работи са само за фундаментите на съоръженията – около 300 м3;
* новите резервоари ще са със защитна обваловка и помпена система за връщане на разлив в системата.

Схема на инсталацията е представена на фиг. 1.



*Фиг. 1. Схема на сапуноотделяне и производство на талово масло.*

**б) взаимовръзка и кумулиране с други съществуващи и/или одобрени инвестиционни предложения;**

Изпълнението на инвестиционното намерение е изцяло в рамките на работната площадка на „Монди Стамболийски“ ЕАД. То е в пряка връзка със съществуващата ВИС и СРКА. В обхвата на въздействие на ИП не попадат други съществуващи и одобрени с устройствен план дейности.

**в) използване на природни ресурси по време на строителството и експлоатацията на земните недра, почвите, водите и на биологичното разнообразие;**

Изпълнението на ИП не е свързано с разход на вода извън разрешените понастоящем количества, като същия остава в границите на разрешения добив в съответствие с издадените от Басейнова дирекция Пловдив разрешителни за водовземане, чрез съществуващи съоръжения.

Няма необходимост от изграждане на нови съоръжения за водовземане от повърхностни или подземни води. ИП не предвижда ново строителство, изискващо употреба на съществени по количество природни ресурси.

Новата сграда на цеха ще бъде от сглобяема метална конструкция с фасадни и покривни изолационни панели.

Новото помещение няма да има санитарен възел и битови помещения. Няма да има постоянно работно място. Процеса ще се контролира от контролната зала на ВИС.

По време на строителството ще се използват основно горива и ел. енергия за строителните машини и традиционни строителни материали, доставяни от лицензирани фирми и от търговската мрежа. Технологичното оборудване ще се достави и монтира от специализирана фирма.

По време на експлоатацията няма да се използват природни ресурси, а само ел. енергия.

При спазване на одобрените и съгласувани проекти и законови изисквания не се очаква при извършване на СМР да окажат отрицателно въздействие върху околната среда. Обекта се намира в силно урбанизирана територия, на значително отстояние от защитени и чувствителни зони. Възможно е временно леко завишаване на нивата на шум при СМР, но само в рамките на обекта. С цел предотвратяване на евентуални негативни въздействия от реализацията на обекта върху компонентите на околната среда ще се осигури:

* Стриктно спазване на изискванията и процедурите, предвидени в екологичното законодателство;
* Задължително изпълнение на ограничителните мерки в разрешенията, издадени от компетентните органи;
* Минимизиране на източниците на въздействие върху околната среда;
* Използване на най-добрите налични технологии и практики при проектирането, строителството и експлоатацията на обекта.

**г) генериране на отпадъци – видове, количества и начин на третиране, и отпадъчни води;**

ИП не е свързано с генериране на отпадъци, при експлоатацията на съоръжението. Формираните по време на строителството отпадъчни материали ще се третират съгласно възприетата вътрешно заводска схема за оползотворяване и депониране.

При експлоатацията на ИП не се формират производствени отпадъчни води. Отпадъчните води са само от измиване на площадката. Те заустват в съществуващата площадкова канализация, свързана със заводската биологична ПСОВ.

**д) замърсяване и вредно въздействие; дискомфорт на околната среда;**

Не се очаква отделяне на приоритетни и/или опасни вещества от списъка на Приложение 1 и 2 на Наредба за стандарти за качество на околната среда за приоритетни вещество и някои други замърсители – ДВ бр. 88/2010 г., изм. бр. 97/2015 г., при които се осъществява или е възможен контакт с води.

Не се очаква отделяне на вредни вещества във въздуха. Всички некондензирани газове от реактора за изваряване и съхранение на талово масло са включени към системата за улавяне и изгаряне в СРКА.

Чрез моделиране за разсейването, концентрациите на замърсяване в приземния слой на атмосферния въздух, по емисии на ФПЧ10, изнесени от организираните източници, на заводската площадка е използвана „Методика за определяне разсейването на емисиите на вредни вещества от превозни средства и тяхната концентрация в приземния атмосферен слой“ - Заповед № РД 994/04.08.2003 год. на МОСВ. Тази методика е разработена като програмен продукт, наречен ТRAFIC ORACLE\_BAS „ЕMISION” и „DIFFUSION” за персонални компютри под WINDOWS 98, NT и XP. Методиката е използвана за сравнителни анализи от получаващите се данни и от програмния продукт AUSTAL 2000.

За съществуващ базов сценарии е използвана информацията от Годишния доклад за състоянието на околната среда - 2020 г. на РИОСВ Пловдив и Годишния доклад по КР за 2020 г. на „Монди-Стамболийски” ЕАД. Резултатите от моделирането показват, че понастоящем очакваната максимално еднократна концентрация на ФПЧ10 от дейността на площадката е Сmax = 0,00066 mg/m3, при максимално разстояние Хmax = 740 м., в средногодишен аспект, което е значително под допустимите норми.



*Фиг. 2*

Разпространение на вредностите /ФПЧ10/ в района и извън „Монди Стамболийски“ ЕАД, гр. Стамболийски в периодите на безветрие и натрупване на вредности в приземния слой, концентрациите са в посочените граници /под допустимите норми/ на фиг. 2. С въвеждането в експлоатация на ИП се очаква намаляване на емисиите от SO2 и TRS.

Не се очаква изменение на дебита и годишното количество ХПК на отпадъчните води. Ще се използва изградената канализация за отпадъчни води, свързана със собствената Биологична пречиствателна станция.

**е) риск от големи аварии и/или бедствия, които са свързани с ИП;**

„Авария“ по смисъла на т. 51 от ДР на ЗООС (изм. ДВ. бр. 101 от 27 Декември 2019 г., изм. ДВ. бр. 21 от 13 Март 2020 г.) е внезапна технологична повреда на машини, съоръжения и агрегати, съпроводена със спиране или сериозно нарушаване на технологичния процес, взривове, възникване на пожари, наднормено замърсяване на околната среда, разрушения, жертви или заплаха за живота и здравето на населението.

„Голяма авария“ по смисъла на т. 54а от ДР на ЗООС (изм. ДВ. бр. 101 от 27 Декември 2019 г., изм. ДВ. бр. 21 от 13 Март 2020 г.) е възникване на голяма емисия, пожар или експлозия, която става в резултат на неконтролируеми събития в хода на операциите на всяко предприятие или съоръжение в обхвата на глава седма, раздел I, и която води до сериозна опасност за човешкото здраве и/или за околната среда, която опасност е непосредствена, забавена, вътре или вън от предприятието и включва едно или повече опасни вещества, класифицирани в една или повече от категориите на опасност, посочени в част 1 на приложение № 3 или поименно изброени в част 2 на приложение № 3 на ЗООС.

Налично е уведомление за класификация на предприятие и/или съоръжение с нисък или висок рисков потенциал съгласно Приложение 1 към чл. 5 ал. 1 и 2 от Наредбата за предотвратяване на големи аварии и ограничаване на последствията от тях – ДВ бр. 5/2016, бр. 67/2019 г., съгласно което предприятието не се класифицира като обект с нисък или висок рисков потенциал при аварии (текст. прил. 1).

С реализацията на ИП настъпва промяна в количеството и начина на съхранение на алкалната луга и сярната киселина. Ще се монтират нови резервоари за сапуноотделяне, талово масло, както и технологичното оборудване на таловия цех. Количеството на сярната киселина ще се увеличи съответно с 860 т/год., като количеството на съхраняваната на обекта сярна киселина ще се увеличи средно с 20 т.

Ново монтираните резервоари ще бъдат оборудвани с обваловка, шахта и помпа за връщане на евентуални разливи в системата.

Таловото масло /CAS RN 8002-26-4/ ЕС 232-304-6/ е регистрирано съгласно регистрацията, оценката и разрешаването на химикали на ЕС /REACH/. Съгласно класификацията и етикирането на ЕСНА, таловото масло е класифицирано без опасности, но може да причини алергична кожна реакция.

Обектът не попада в обхвата на глава седма, раздел I на ЗООС.

**ж) рисковете за човешкото здраве поради неблагоприятно въздействие върху факторите на жизнената среда по смисъла на §1, т.12 от допълнителните разпоредби на Закона за здравето;**

Не се очаква неблагоприятно въздействие върху човешкото здраве.

Анализ по фактори на жизнената среда, приложими към ИП:

* Води, предназначени за питейно-битови нужди – ще се осъществи от самостоятелно питейно-битово водоснабдяване и съществуващата площадкова водопроводна мрежа;
* Шум и вибрации в жилищни, обществени сгради и урбанизирани територии – по време на експлоатацията на ИП не се предвижда превишаване на нивата на шум и вибрации, определени в Приложение № 2 към чл. 5 от Наредба № 6 от 26 юни 2006 г. за показателите за шум в околната среда, отчитащи степента на дискомфорт през различните части на денонощието, граничните стойности на показателите за шум в околната среда, методите за оценка на стойностите на показателите за шум и на вредните ефекти от шума върху здравето на населението (обн. ДВ, бр. 58 от 18 07 2006 г.);
* Нейонизиращи лъчения в жилищните, производствените, обществените сгради и урбанизираните територии - обектът не е източник на електромагнитни лъчения. По време на експлоатацията на ИП не се предвижда превишаване на нивата на нейонизиращи лъчения над пределно допустимото ниво от 10 μW/cm2 (Приложение 2 към чл. 5, ал. 1 от Наредба № 9/1991 г. на МЗ и МОСВ, за пределно допустими нива на електромагнитни полета в населени територии);
* въздух – не се очаква завишение на стойностите на вредни вещества над ПДК, определени в Наредба № 12 и Наредба № 14 от 23.09.1997 г. за норми за пределно допустимите концентрации на вредни вещества в атмосферния въздух на населените места. С въвеждането в експлоатация на ИП се очаква намаляване на емисиите от SO2 и TRS. Не се предвижда друг мониторинг при започване на експлоатация на ИП, също и актуализиране на съществуващия план за собствен мониторинг, тъй като няма нови източници на организирани емисии, приложимо е НДНТ 20. Всички некондезирани газове DNCG ще бъдат включени в изградената система за изгаряне в СРКА и емисиите ще се отчитат от съществуващата СНИ.

## Местоположение на площадката, включително необходима площ за временни дейности по време на строителството

Предвижда се ИП да се реализира на работна площадка на завода източно от ВИС с площ около 200 м2 (граф. прил. 1 и 2).

Приблизителните географски координати на площадката на ИП са:

|  |  |
| --- | --- |
| Точка | Географски координати WGS 84 |
| N | E |
| А | 42° 8'10.04" | 24°31'17.02" |
| B | 42° 8'9.98" | 24°31'17.67" |
| C | 42° 8'9.52" | 24°31'17.67" |
| D | 42° 8'9.54" | 24°31'17.06" |

„Монди Стамболийски“ ЕАД е разположен в западната индустриална зона с административен адрес ул. „Заводска“ № 1в.

* Площадката на ИП е в границите на УПИ I-519;
* Землище на гр. Стамболийски – ЕКАТТЕ 51980.

Най-близката жилищна зона е източно на 1500 м. Площадката не се намира в близост и не засяга защитени територии и зони.

## Описание на основните процеси (по проспектни данни), капацитет, включително на съоръженията, в които се очаква да са налични опасни вещества от приложение № 3 към ЗООС

Целта на настоящото инвестиционно предложение е:

* да се подобри е ефективността на ВИС, чрез отделяне на сулфатния сапун от черната луга на вход във ВИС;
* условия за работа с максимално константен товар на ВИС при производство на плътна луга;
* максимално събиране, отделяне и оползотворяване на сулфатния сапун и сценарии на експозиция съгласно регистрацията, оценката и разрешаването на химикали на ЕС /REACH, а именно за употреба на веществото като междинен продукт и производство на талово масло при строго контролирани условия.

На този етап сулфатния сапун се смесва с плътна черна луга след концентрирането във ВИС и се подава към Содорегенерационния котлоагрегат /СРКА/ за изгаряне.

Настоящото ИП включва инсталиране на:

* Допълнителен резервоар за слаба черна луга за отделяне и отдекантиране на сулфатния сапун;
* Високо технологичен реактор за производство на талово масло;
* Оборудване за разделяне и сушене на добитото талово масло, както и за неутрализация на продукционните разтвори;
* Резервоар за събиране на готовото талово масло;
* Резервоар за сярна киселина, необходима за процеса;
* Мокър скрубер за очистване на отпадъчните DNCG газове /разредени некондензирали газове/;
* Система за отвеждане на отпадъчните газове от мокрия скрубер за изгаряне в СРКА.

Планираната за внедряване технология и оборудване са доказани като най-добра налична технология /ВАТ/ в целулозното производство. Представлява затворена система, която гарантира производството и употребата на веществото при строго контролирани условия.

Основна промяна в проекта или технологията на инсталацията е отделяне на таловото масло като търговски продукт и като система за намаляване на емисиите от серен диоксид и TRS след СРКА.

TRS - (включващи обща редуцирана сяра. Сборът на следните редуцирани миризливи серни съединения, които се отделят при процеса на производство на целулоза: сероводород, метил меркаптан диметилсулфид и диметилдисулфид, изразен като сяра).

НДНТ 11 - представлява редовният мониторинг и оценка на дифузните емисии на обща редуцирана сяра от съответните източници.

Оценката на дифузните емисии на обща редуцирана сяра може да се извършва, чрез периодични измервания и оценка на дифузните емисии, които се отделят от различни източници /например резервоарите, чрез преки измервания/.

НДНТ 20 - с цел да се намалят емисиите на отделяна миризма и емисиите на обща редуцирана сяра, дължащи се на миризливи газове, НДНТ е предотвратяването на дифузни емисии, чрез улавяне на всички димни газове от процеса, съдържащи сяра, включително от всички отдушници, от които се отделят съдържащи сяра емисии, чрез прилагане на следните техники:

a/ Системи за събиране на силни и слаби миризливи газове със следните характеристики: — капаци, аспиратори, проводи и система за извличане с достатъчен капацитет, — система за непрекъснато откриване на течове, — мерки и оборудване за безопасност;

б/ Изгаряне на силни и слаби некондензиращи газове. Изгарянето може да се извърши, чрез регенерационен котел.

Съответното емисионно ниво при НДНТ на обща редуцирана сяра (TRS) в остатъчните отделяни слаби газове е 0,05—0,2 kg S/ADt.

Намаляване на емисиите от регенерационен котел на SO2 и TRS НДНТ 21. С цел да се намалят емисиите на SO2 и TRS от регенерационен котел, НДНТ представлява използването на комбинация от техниките, като една от тях е изгарянето на остатъчните газове след мокрия скрубер.

Процесът е непрекъснат и напълно автоматизиран. Основните параметри и функции ще бъдат интегрирани в съществуващата автоматизирана система за управление на техническите процеси /технологичен мониторинг/.

Инвестиционното предложение се явява като разширение на производствената дейност съгласно Приложение 1 от ЗООС, като самостоятелно попада в обхвата на т. 6а от Приложение 2 на ЗООС и на основание чл. 93, ал. 1, т. 1 и т. 3 подлежи на преценяване за необходимостта от извършване на ОВОС.

## Схема на нова или промяна на съществуваща пътна инфраструктура

Не се предвижда нова или промяна на съществуваща пътна инфраструктура.

## Програма за дейностите, включително за строителство, експлоатация и фазите на закриване, възстановяване и последващо използване

Предвижда се изграждане на цех в новопроектирано хале от метална конструкция и термопанели с площ около 80 м2, който заедно със съпътстващите, източно от ВИС, съоръжения се разполага на площадка с площ около 200 м2.

Предвижда се експлоатацията на обекта на ИП да бъде неопределена във времето (над 20 години) и на този етап не се предвиждат дейности по закриване, рекултивация и последващо използване.

## Предлагани методи за строителство

Предвижда се да бъде строителство със стоманобетонови основи (фундаментна плоча), метална конструкция и термопанели.

## Доказване на необходимостта от инвестиционното предложение

Инвестиционното предложение е по преценка на Възложителя.

Реализацията на ИП ще подобри степента на извличане и оползотворяване на талово масло, вместо изгарянето му в СРКА. По този начин се намаляват и остатъчните вредности след изгаряне и изхвърляни в атмосферния въздух, като ще се намалят емисиите от SO2 и TRS.

## План, карти и снимки, показващи границите на инвестиционното предложение, даващи информация за физическите, природните и антропогенните характеристики, както и за разположените в близост елементи от Националната екологична мрежа и най-близко разположените обекти, подлежащи на здравна защита, и отстоянията до тях

Площадката на ИП не попада в границите на защитени територии, по смисъла на Закона за защитените територии и в защитени зони, по смисъла на Закона за биологичното разнообразие. Най-близко разположените защитени зони са:

* Защитена зона „Река Въча-Тракия“, код BG0000424;
* Защитена зона „Бесапарски ридове“, код BG0002057;
* Защитена зона „Марица-Първомай“, код BG0002087;
* Защитена зона „Река Марица“, код BG0000578.

В близост до площадката на завода и на настоящото ИП няма обекти подлежащи на здравна защита.

1. **Съществуващо земеползване по границите на площадката или трасето на ИП;**

Площадката на обекта граничи със урбанизирани територии. Не се засяга земеползването в земеделски земи.

1. **Чувствителни територии, в т.ч. чувствителни зони, уязвими зони, защитени зони, СОЗ около водоизточниците и съоръженията за ПБВ и около водоизточниците на минерални води, използвани за лечебни, профилактични, питейни и хигиенни нужди и др.; Национална екологична мрежа.**

Площадката на ИП не попада и не граничи с чувствителни територии, в т.ч. чувствителни зони, уязвими зони, защитени зони, санитарно-охранителни зони около водоизточниците и съоръженията за питейно-битово водоснабдяване и около водоизточниците на минерални води, използвани за лечебни, профилактични, питейни и хигиенни нужди и др.; както и с елементи на националната екологична мрежа.

1. **Други дейности, свързани с ИП (напр. добив на строителни материали, нов водопровод, добив или пренасяне на енергия, жилищно строителство)**

Няма други дейности, свързани с ИП, освен описаните.

1. **Необходимост от други разрешителни, свързани с ИП**

За реализацията на инвестиционното предложение са необходими:

* по ЗООС и ЗБР – Решение по Глава шеста от ЗООС за преценка на необходимостта от извършване на ОВОС и чл. 31 от ЗБР и Наредбата за условията и реда за извършване на оценка на съвместимостта на планове, програми и проекти и ИП с предмета и целите на опазване на защитените зони, от Директора на РИОСВ-Пловдив;
	+ по ЗУТ – Разрешение за строеж, от Община Стамболийски.

III. МЕСТОПОЛОЖЕНИЕ НА ИП, КОЕТО МОЖЕ ДА ОКАЖЕ ОТРИЦАТЕЛНО ВЪЗДЕЙСТВИЕ ВЪРХУ НЕСТАБИЛНИТЕ ЕКОЛОГИЧНИ ХАРАКТЕРИСТИКИ НА ГЕОГРАФСКИТЕ РАЙОНИ, ПОРАДИ КОЕТО ТЕЗИ ХАРАКТЕРИСТИКИ ТРЯБВА ДА СЕ ВЗЕМАТ ПОД ВНИМАНИЕ, И ПО-КОНКРЕТНО

1. **Съществуващо и одобрено земеползване**

ИП се осъществява в границите на УПИ I-519, землище на гр. Стамболийски – ЕКАТТЕ 51980, община Стамболийски, област Пловдив, Южен централен регион на Р. България.

1. **Мочурища, крайречни области, речни устия**

Площадката на ИП не попада и не граничи с мочурища, крайречни области, речни устия.

1. **Крайбрежни зони и морска околна среда**

Площадката на ИП не попада и не граничи с крайбрежни зони и морска околна среда.

1. **Планински и горски райони**

Площадката на ИП не попада и не граничи с планински и горски район.

1. **Защитени със закон територии**

Площадката на ИП не попада и не граничи със защитени със закон територии.

1. **Засегнати елементи от Националната екологична мрежа**

Няма такива.

1. **Ландшафт и обекти с историческа, културна или археологическа стойност**

В площадката на ИП не попадат обекти с историческа, културна или археологическа стойност, или такива с уникален геоморфоложки ландшафт.

1. **Територии и/или зони и обекти със специфичен санитарен статут или подлежащи на здравна защита**

Площадката на ИП е на промишлената площадка на „Монди Стамболийски“ ЕАД. Тя не попада и не граничи с територии и/или зони и обекти със специфичен санитарен статут или подлежащи на здравна защита.

**IV. ТИП И ХАРАКТЕРИСТИКА НА ПОТЕНЦИАЛНОТО ВЪЗДЕЙСТВИЕ ВЪРХУ ОКОЛНАТА СРЕДА, КАТО СЕ ВЗЕМАТ ПРЕДВИД ВЕРОЯТНИТЕ ЗНАЧИТЕЛНИ ПОСЛЕДИЦИ ЗА ОКОЛНАТА СРЕДА ВСЛЕДСТВИЕ НА РЕАЛИЗАЦИЯТА НА ИП:**

1. **Въздействие върху населението и човешкото здраве, материалните активи, културното наследство, въздуха, водата, почвата, земните недра, ландшафта, климата, биологичното разнообразие и неговите елементи и защитените територии:**

Реализацията на инвестиционното предложение няма да създаде рискови фактори по отношение населението в близките жилищни зони. Не се засягат територии, зони и/или обекти със специфичен хигиенно-охранителен статут или подлежащи на здравна защита. Негативно въздействие върху атмосферния въздух при изграждането и експлоатацията на обекта не се очаква. Не се очаква отрицателно въздействие върху водните екосистеми вследствие експлоатацията на обекта. Реализацията на обекта не би повлияла върху качествата на почвата и земните недра, не е свързана с дейности, оказващи отрицателно въздействие върху ландшафта в района. Отрицателно въздействие върху растителния и животинския свят не се очаква. На територията на ИП не са установени находища и местообитания на редки и защитени растителни и животински видове, поради което не се очаква отрицателно въздействие върху биологичното разнообразие в района. На територията и в близост до него няма защитени територии и паметници на културата. При експлоатацията на обекта ще бъдат изпълнени изискванията по всички нормативни документи и бъдещия обект няма да доведе до замърсяване компонентите на околната среда.

1. **Въздействие върху елементите на Националната екологична мрежа, включително на разположените в близост до ИП**

Реализацията на инвестиционното предложение няма да създаде рискови фактори по отношение на елементи от Националната екологична мрежа. Площадката на ИП не попада в границите на защитени територии, по смисъла на Закона за защитените територии и в границите на защитени зони, по смисъла на Закона за биологичното разнообразие. Най-близко разположените защитени зони са:

* Защитена зона „Река Въча-Тракия“, код BG0000424;
* Защитена зона „Бесапарски ридове“, код BG0002057;
* Защитена зона „Марица-Първомай“, код BG0002087;
* Защитена зона „Река Марица“, код BG0000578.

Реализацията на ИП е на съществуващата производствена площадка на „Монди Стамболийски“ ЕАД и няма да окаже въздействие върху предмета и целите на опазване в най-близките защитени зони.

1. **Очакваните последици, произтичащи от уязвимостта на ИП от риск от големи аварии и/или бедствия**

„Голяма авария“ по смисъла на т. 54а от ДР на ЗООС (изм. ДВ. бр. 101 от 27 Декември 2019 г., изм. ДВ. бр. 21 от 13 Март 2020 г.) е възникване на голяма емисия, пожар или експлозия, която става в резултат на неконтролируеми събития в хода на операциите на всяко предприятие или съоръжение в обхвата на глава седма, раздел I, и която води до сериозна опасност за човешкото здраве и/или за околната среда, която опасност е непосредствена, забавена, вътре или вън от предприятието и включва едно или повече опасни вещества, класифицирани в една или повече от категориите на опасност, посочени в част 1 на приложение № 3 или поименно изброени в част 2 на приложение № 3 на ЗООС.

Обекта не попада в обхвата на глава седма, раздел I на ЗООС и не създава риск от голяма авария или бедствие.

Дейността на обекта не е свързана с риск от големи аварии и бедствия, поради което не съществуват последици от тях

1. **Вид и естество на въздействието (пряко, непряко, вторично, кумулативно, краткотрайно, средно- и дълготрайно, постоянно и временно, положително и отрицателно).**

Във фаза строителство въздействието е ограничено по факторите шум и атмосферен въздух и е краткотрайно и временно, непревишаващо определените с нормативни документи допустими нива. Не се очаква друго отрицателно въздействие от реализацията на инвестиционното предложение.

По време на експлоатацията въздействието е непряко и дълготрайно. Няма кумулативен ефект.

1. **Степен и пространствен обхват на въздействието - географски район; засегнато население; населени места (наименование, вид - град, село, курортно селище, брой на населението, което е вероятно да бъде засегнато, и др.).**

Локален пространствен обхват, основно в границите на промишлената площадка на „Монди Стамболийски“ ЕАД. Инвестиционното предложение ще се реализира в Горнотракийската низина, Пловдивска област, землището на гр. Стамболийски. Реализацията ще окаже положителен икономически ефект за района, включително и на гр. Стамболийски и няма да засегне в негативен аспект местното население.

1. **Вероятност, интензивност, комплексност на** **въздействието.**

Реализацията на инвестиционното предложение няма вероятност да повлияе отрицателно върху компонентите и факторите на околната среда. Във фаза строителство въздействието по компонентите на околната среда е краткотрайно и временно, непревишаващо определените с нормативни документи допустими нива.

По време на експлоатацията вероятността от поява на въздействието е минимална.

1. **Очакваното настъпване, продължителност, честотата и обратимостта на въздействие.**

Описаните по-горе въздействия ще се проявят във фаза строителство. Във фаза експлоатация не се очаква друго отрицателно въздействие. Продължителност на фаза експлоатация – неопределена (над 20 години).

1. **Комбинирането с въздействия на други съществуващи и/или одобрени инвестиционни предложения.**

Осъществяването на инвестиционното предложение няма да окаже комбинирано въздействие с други съществуващи и/или одобрени инвестиционни предложения.

1. **Възможността за ефективно намаляване на въздействията.**

В точка 11 по-долу са представени мерки, които ще бъдат изпълнени за избягване и/или намаляване на потенциалните негативни въздействия върху компонентите на околната среда и факторите на здравната среда в района на инвестиционното предложение.

1. **Трансграничен характер на въздействието.**

Обектът е локален и нито при неговото изграждане, нито при експлоатацията му се очакват отрицателни въздействия с трансграничен характер.

1. **Мерки, които е необходимо да се включат в инвестиционното предложение, свързани с избягване, предотвратяване, намаляване или компенсиране на предполагаемите значителните отрицателни въздействия върху околната среда и човешкото здраве.**

За предотвратяване и намаляване на потенциалният неблагоприятен ефект върху околната среда, предлагаме следните мерки:

По време на строителните работи да не бъдат засягани терени извън работната площадката:

* Строителните дейности да се извършват през светлата част от денонощието;
* Да се спазват мерките за пожарна и аварийна безопасност;
* Да не се допуска замърсяване на околни терени с отпадъци;
* Отпадъците да се предават за транспортиране и третиране на фирми притежаващи валидни документи по чл. 35 от ЗУО;
* Да не се допускат разливи/течове на ГСМ от строителната механизация.

По време на експлоатацията на инвестиционното предложение не се очакват отрицателни въздействия върху околната среда и човешкото здраве, затова не се предлагат мерки за компенсиране на такива.

**V. ОБЩЕСТВЕН ИНТЕРЕС КЪМ ИНВЕСТИЦИОННОТО ПРЕДЛОЖЕНИЕ**

Възложителят на инвестиционно предложение се ангажира да изпълни разпоредбите на чл. 95, ал. 1 от ЗООС и да предостави съответните доказателства на компетентните органи и засегнатите лица.

Доказателството е обява във в. „Марица“, която е приложена към документацията.